**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί** **Φόρων Κατανάλωσης (Τροποποιητικός) (Αρ. 6) Νόμος του 2022»**

Παρόντες:

Χριστιάνα Ερωτοκρίτου, πρόεδρος Μαρίνος Μουσιούττας,

Αντρέας Καυκαλιάς εκπροσωπώντας τον κ.

Χρίστος Χριστοφίδης Αλέκο Τρυφωνίδη

Ονούφριος Κουλλά **Μη μέλη της επιτροπής:**

Σωτήρης Ιωάννου Σταύρος Παπαδούρης

Η Κοινοβουλευτική Επιτροπή Οικονομικών και Προϋπολογισμού μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 25 Σεπτεμβρίου και στις 2 Οκτωβρίου 2023. Στο πλαίσιο των συνεδριάσεων κλήθηκαν και παρευρέθηκαν εκπρόσωποι του Υπουργείου Οικονομικών, του Τμήματος Τελωνείων του ίδιου υπουργείου και της Νομικής Υπηρεσίας της Δημοκρατίας.

Σημειώνεται ότι στο πλαίσιο της εξέτασης του νομοσχεδίου παρευρέθηκαν επίσης τα μέλη της επιτροπής κ. Χρύσης Παντελίδης, Χάρης Γεωργιάδης, Σάβια Ορφανίδου και Αλέκος Τρυφωνίδης.

Σκοπός του νόμου που προτείνεται είναι η τροποποίηση του περί Φόρων ΚατανάλωσηςΝόμου, ώστε να επιτευχθεί εναρμόνιση με την πράξη της Ευρωπαϊκής Ένωσης με τίτλο «Οδηγία του Συμβουλίου 2011/64/ΕΕ, της 21ης Ιουνίου 2011, για τη διάρθρωση και τους συντελεστές του ειδικού φόρου κατανάλωσης που εφαρμόζονται στα βιομηχανοποιημένα καπνά».

Ειδικότερα, σύμφωνα με τα κατατεθέντα στοιχεία, με τις προτεινόμενες ρυθμίσεις εξομοιώνονται για σκοπούς επιβολής ειδικού φόρου κατανάλωσης τα προϊόντα που αποτελούνται εξ ολοκλήρου ή κατά ένα μέρος από ουσίες διαφορετικές από τον καπνό και πληρούν τα κριτήρια που καθορίζονται στην ισχύουσα νομοθεσία με τον λεπτοκομμένο καπνό που προορίζεται για την κατασκευή χειροποίητων (στριφτών) τσιγάρων.

Στο πλαίσιο της συζήτησης η εκπρόσωπος του Τμήματος Τελωνείων του Υπουργείου Οικονομικών δήλωσε ότι με το υπό αναφορά νομοσχέδιο επιτυγχάνεται διόρθωση ως προς την εναρμόνιση της ισχύουσας νομοθεσίας με το ευρωπαϊκό κεκτημένο.

Όπως η ίδια εκπρόσωπος ανέφερε, τα προϊόντα που αποτελούνται εξ ολοκλήρου ή κατά ένα μέρος από ουσίες διαφορετικές από τον καπνό εξομοιώνονται ήδη με βάση την ισχύουσα νομοθεσία για σκοπούς φορολόγησης με τα τσιγάρα και άλλα καπνά για κάπνισμα, εφόσον πληρούνται ορισμένες προϋποθέσεις. Με τις ρυθμίσεις που προτείνονται τα προϊόντα αυτά θα εξομοιώνονται και με τον λεπτοκομμένο καπνό που προορίζεται για την κατασκευή χειροποίητων (στριφτών) τσιγάρων.

Σύμφωνα με την ίδια εκπρόσωπο, στο παρόν στάδιο δεν κυκλοφορούν στην κυπριακή αγορά τέτοια προϊόντα, εντούτοις για σκοπούς ορθότερης εναρμόνισης πρέπει να υπάρχει σχετική ρύθμιση στην κείμενη νομοθεσία και στην περίπτωση διάθεσης τέτοιων προϊόντων στην αγορά, αυτά θα φορολογηθούν αναλόγως.

Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί κατά τη συζήτηση του θέματος στην ολομέλεια του σώματος.

3 Οκτωβρίου 2023

Αρ. Φακ.: 23.01.063.209-2022

ΑΚ/ΓΧ/ΓΧ